S. Janiš, poslanec: (2009-11-04):
Všetko mi navráva, že znova je v tom len kus politiky, preto, lebo, tak ako ste vy ohlásili tento zákon, bolo to po návšteve Nováckych chemických závodov. A prvé išlo heslo, zachraňujeme zamestnanosť, v Nováckych chemických závodoch sú ohrození ľudia, môžu prísť o zamestnanie, my ideme zachraňovať zamestnanosť. Pán minister, ak sa pozrieme na to, kto koho ide zachraňovať, tak dospejeme k tomu, že zachraňovať fungujúcu fabriku ide štát, štátni manažéri, štátni manažéri, ktorí dnes manažujú aj štátne nemocnice, ktoré sú v 100-percentnom vlastníctve štátu a vykazujú dlhy. Tieto štátne nemocnice neplatia ani sociálne odvody, ani zdravotné odvody, faktúry po roku dodávateľom. To je jeden segment riadenia štátu. Keď si zoberieme ďalší štátny podnik, Železnice Slovenskej republiky, to je to isté, zadlžujú sa, nevládzu, hospodária záporne. Zoberme si CARGO, štátne CARGO. Takisto je manažované štátom. Je to 100-percentná štátna firma, ktorá v podstate bojuje o miesto na trhu v nákladnej železničnej preprave. Je v krachu. Nasypali ste do nej 5 mld. korún od občanov. Bratislavské letisko je 100-percentná štátna firma, to je to isté, v krachu. A teraz ja hovorím, tento štát nevie spravovať, riadiť svoje vlastné firmy, kde už dnes je vlastníkom. Všetky tieto firmy sú v strate, na pokraji krachu. Nebyť pomoci štátu, teda nás všetkých ľudí, tak už je CARGO na „hunte“, Železnice na „hunte“, letisko na „hunte“, no to tam už je, stany ho ešte zachránia. Rozumiete tej pointe, že štát, ktorý nevie ovládať svoje vlastné podniky, tu zrazu chce byť manažér, vstúpiť do súkromnej firmy a ozdraviť ju? Ozdravovať môže ten, ktorý niečo za sebou má a už niečo dokázal, že vie riadiť. Ale štát dnes riadi svoje firmy smerom ku krachu, pán minister, a vy sa idete na to podujať. A poviete, že štát je dobrý manažér, štát je perfektný vlastník, keď vaše firmy krachujú štátne, teda aj moje, lebo však aj ja som súčasťou tohto štátu? A koho zachraňujete, pán minister? V § 2, veľmi filištínskom, je naformulovaná množina spoločnosti. Pán minister, ak má tento zákon splniť marketingový cieľ, zachovať zamestnanosť, tak potom sa musí vzťahovať na všetky firmy. Ako k tomu prídu zamestnanci spoločnosti MAKYTA Púchov, kde zo dňa na deň skončili stovky ľudí na ulici, pričom títo ľudia nedostanú podporu štátu? Aj z peňazí, daní týchto ľudí, ktorí sú dnes na ulici, zo spoločnosti MAKYTA Púchov dostáva štát peniaze na daniach. A vy z týchto peňazí idete sanovať iné firmy, ktoré si vy dekrétom vlády vyberiete? No je to férové, pán minister? Ak chcete ísť volebným heslom, zachraňovať zamestnanosť, tak potom by malo ísť o všetky firmy a všetkých zamestnávateľov, nielen o tie a tých, ktorí sú vládou vybratí. Pán minister, spúšťacím mechanizmom, som povedal, tohto vášho zákona boli Novácke chemické závody, spoločnosť, ktorá porušila zákon a dostala pokutu. Tá spoločnosť je zdravá. Porušila zákon a dostala pokutu. Podľa tohto zákona, pán minister, vy vstúpite do tejto spoločnosti so štátnymi peniazmi. Ľudia, daňoví poplatníci, občania, zaplatia pokutu za manažment alebo za túto fabriku a vy ju ovládnete. Štátni manažéri, ktorí dnes manažujú štátne podniky, ktoré sú v takom stave, v akom sú, chcú ozdravovať súkromnú firmu. Pán minister, ak chcete pomôcť zamestnancom Nováckych chemických závodov, tak zabezpečte to, pokúste sa o to, lobujte za ja neviem čo a urýchlite normálny transparentný konkurz podľa súčasných zákonov. Súdy má táto koalícia v rukách. Novácke chemické závody kúpi súkromný investor za súkromné peniaze, nie za štátne peniaze, fabrika bude prosperovať ďalej, lebo Novácke chemické závody nemajú problémy s odbytom, Novácke chemické závody majú problémy s dvadsaťmiliónovou pokutou od Európskej únie. Ak chcete pomôcť ľuďom, skúste to a robte to spôsobom, ktorým je rýchly transparentný konkurz. Ale ak chcete, pán minister, pomôcť Smeru a jeho ľuďom ovládnuť Novácke chemické závody za peniaze občanov, ovládnuť túto normálnu bonitnú firmu Smerom a jemu blízkymi ľuďmi, tak pripravíte takýto zákon. Tento zákon, pán minister, nie je o pomoci ľuďom, tento zákon je o ovládnutí, znárodnení bonitnej firmy Novácke chemické závody. Ďakujem.